KLASA: P-375/23

URBROJ: 711-02-01/06-2024-06

Zagreb, 22. travnja 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo Lakoš, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24- u daljnjem tekstu ZSSI), **u predmetu obveznika Željka Džepine, OIB:** **……………..**, **zamjenika gradonačelnika Grada Knina,** pokrenutom po službenoj dužnosti, na 48. sjednici održanoj 22. travnja 2024. godine, donosi sljedeću

**ODLUKU**

1. **Obveznik Željko Džepina, zamjenik gradonačelnika Grada Knina, nepodnošenjem godišnje imovinske kartice za 2022. godinu u zakonskom roku do 31. siječnja 2023. godine, počinio je povredu odredbe članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku se izriče sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznik Željko Džepina, zamjenik gradonačelnika Grada Knina, nije podnio imovinsku karticu povodom godišnje obveze podnošenja za 2022. godinu, u zakonskom roku do 31. siječnja 2023.

Obzirom je imenovani obnašao dužnost zamjenika gradonačelnika Grada Knina u mandatima od 2013.-2017., od 2017.-2021. te ponovno u mandatu koji je započeo 21. svibnja 2021. godine, ima status obveznika sukladno članku 3. stavku 1. točki 34. ZSSI-a te je dužan postupati po odredbama navedenog zakona.

Uvidom u Registar obveznika Povjerenstvo je utvrdilo da je obveznik podnio imovinske kartice povodom ponovnog imenovanja na istu dužnost 12. srpnja 2017 godine, dana 28. prosinca 2018. godine povodom promjene, dana 29. lipnja 2021. godine i 06. srpnja 2021. godine povodom ponovnog imenovanja na istu dužnost te dana 17. siječnja 2022. godine povodom godišnje obveze podnošenja za 2021. godinu. Međutim, utvrđeno je i da obveznik u zakonskom roku do 31. siječnja 2023. godine, nije podnio imovinsku karticu za 2022. godinu.

Slijedom navedenog, Povjerenstvo je dana 17. siječnja 2024. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti KLASA: P-375/23, URBROJ: 711-02-01/06-2024-03 te je ujedno obveznik pozvan da se u roku od 15 dana očituje na činjenična utvrđenja iz predmetne obavijesti. Obveznik se dana 02. veljače 2024. godine očitovao na zaprimljenu obavijest navodeći da već u trećem mandatu obavlja dužnost zamjenika gradonačelnika Grada Knina te da je uvijek uredno ispunjavao obveze u skladu s odredbama ZSSI-a te uredno Povjerenstvu podnosio imovinske kartice. Nadalje, naveo je da do navedene obavijesti Povjerenstva o mogućnosti povrede odredbe članka 10. stavka 4. ZSSI-a, nije bio ni svjestan da nije podnio imovinsku karticu za 2022. godinu. Istaknuo je i da je tijekom 2022. i početkom 2023. godine imao iznimno složenu i tešku obiteljsku situaciju, slijedom čega je propustio vidjeti podsjetnik Povjerenstva na podnošenje godišnje imovinske kartice. Također, napomenuo je da tijekom 2022. godine u njegovoj imovini nije bilo promjena te samim tim ni promjena u imovinskoj kartici. Zaključno je naveo da mu je iznimno važno uvijek postupati u skladu s pozitivnim propisima i zakonima te biti transparentan oko svih aspekata istog.

Tijekom ovog postupka obveznik je naknadno i podnio imovinsku karticu koja mu je dana 11. travnja 2024. godine i odobrena.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Dakle, obzirom je nesporno utvrđeno da obveznik Željko Džepina nije podnio imovinsku karticu povodom godišnje obveze podnošenja za 2022. godinu, u zakonskom roku do 31. siječnja 2023. godine, imenovani je time počinio povredu članka 10. stavka 4. ZSSI-a. Međutim, utvrđeno je i da je obveznik imovinsku karticu podnio sa zakašnjenjem, dana 11. travnja 2024. godine, kako je to naprijed i navedeno.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 49. ZSSI-a propisano je da se opomena može izreći obvezniku ako se prema njegovom postupanju i odgovornosti te prouzročenoj posljedici radi o očito lakšem kršenju odredaba ZSSI-a.

U ovom konkretnom slučaju, Povjerenstvo je obvezniku izreklo sankciju opomene. Prilikom odmjeravanja vrste sankcije prije svega je obzir uzelo činjenicu da je obveznik tijekom obnašanja dužnosti podnosio imovinske kartice, kao i da je, iako sa zakašnjenjem, podnio godišnju imovinsku karticu za 2022. godinu i da je naveo razloge u odnosu na svoj propust. Slijedom sveg navedenog, Povjerenstvo smatra izricanje sankcije opomene svrsishodnim obzirom na sve navedene okolnosti slučaja.

Stoga je Povjerenstvo donijelo odluku kako je navedeno u izreci.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Željko Džepina, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana